b'\n_START_ARTICLE_\nO\xc4\x8di\xc5\xa1\xc4\x8denje\n_START_PARAGRAPH_\nO\xc4\x8di\xc5\xa1\xc4\x8denje je drama Angela Cerkvenika iz leta 1928.\n_START_SECTION_\n1. scena\n_START_PARAGRAPH_\nValja je biv\xc5\xa1a prostitutka, zdaj se trudi, da bi \xc5\xbeivela po\xc5\xa1teno, a se ne more znebiti preteklosti. Odpovedali so ji slu\xc5\xbebo brez odpovednega roka, iz blagajne je vzela denar, ki ji je pripadal in pri\xc5\xa1la v zapor. Po prestani je\xc4\x8di se zate\xc4\x8de k Borisu, ki jo je bil re\xc5\xa1il iz bordela in ki ga od srca ljubi. Boris se odlo\xc4\x8di, da jo vzame za \xc5\xbeeno, navdaja ga \xc5\xbeelja, dvigniti se nad umazano dru\xc5\xbebo, udariti jo v obraz, izpodnesti la\xc5\xbe, za katero se skriva; Valja je zanj \xc4\x8distej\xc5\xa1a od vseh, ki imajo na jeziku moralo, v resnici pa so skrajno pokvarjeni. Valja se najprej brani, nato pristane pod pogojem, da bo res sre\xc4\x8den in ponosen nanjo \xe2\x80\x93 \xc4\x8de ne bo, mora obljubiti, da jo bo ubil. Boris obljubi in Valja je presre\xc4\x8dna: \xc5\xa1e lahko veruje v ljudi.\n_START_SECTION_\n2. scena\n_START_PARAGRAPH_\nBoris prejme \xc5\xbealjivo vabilo na silvestrsko zabavo, jezen sklene, da bo sprejel boj in hinavce ukrotil. V dru\xc5\xbebo pripelje \xc5\xbeeno in Heleno, prostitutko, ki dobro pozna vse grehe veljavnih mo\xc5\xbe. Policijskemu ravnatelju pove, da je spal z njegovo \xc5\xbeeno, in zagrozi, da bo to javno razkril, \xc4\x8de ravnatelj ne bo dal dobrega zgleda in povabil Valjo na ples. Ravnatelj mora popustiti, a se nad Valjo hitro navdu\xc5\xa1i, s \xc4\x8dimer si zaslu\xc5\xbei klofute svoje besne \xc5\xbeene.\n_START_SECTION_\n3. scena\n_START_PARAGRAPH_\nValja trpi, ve, da se Boris juna\xc5\xa1ko zatajuje, a se vseeno ne more znebiti predstav o njenem prej\xc5\xa1njem \xc5\xbeivljenju. Boris krivi dru\xc5\xbebo, te umazane zveri, ki uni\xc4\x8dujejo vsako nedol\xc5\xbenost in lepoto; in krivi sebe, da ni dovolj mo\xc4\x8dan, da bi v sebi premagal od dru\xc5\xbebe vsiljene vrednote. Valja je \xc5\xbealostna, a ljube\xc4\x8da: res, prete\xc5\xbeko breme si je nalo\xc5\xbeil, toda ona neomajno varuje vanj.\n_START_SECTION_\n4. scena\n_START_PARAGRAPH_\nDa bi se ma\xc5\xa1\xc4\x8deval za poni\xc5\xbeanje, Ravnatelj postavi Valji ultimat: \xc5\xbeeno za \xc5\xbeeno \xe2\x80\x93 \xc4\x8de ne bo njegova, bo Borisa z la\xc5\xbenimi pri\xc4\x8dami obdol\xc5\xbeil kriminala, od slu\xc5\xbebo bo, padel bo v sramoto, izob\xc4\x8denje. A Valjina vera je trdna: Boris bo prenesel vse, tudi to, \xc4\x8de bi jo la\xc5\xbene pri\xc4\x8de oblatile, da je \xc5\xa1e zmeraj vla\xc4\x8duga. Njena vera vanj je tolik\xc5\xa1na, da bi bila zanj pripravljena dati \xc5\xbeivljenje.\n_START_SECTION_\n5. scena\n_START_PARAGRAPH_\nValjo prevzame dvom, \xc4\x8de Boris \xc5\xa1e veruje vanjo, v burnem pogovoru odkrije, da se je motila: mislil je le nase, bila mu je stvar, s katero je eksperimentiral \xe2\x80\x93 bistveno je zanj, kaj poreko drugi o njegovi \xc5\xbeeni, o njegovi lastnini, ne o \xc4\x8dloveku, o Valji! Vse je res, policija jo je prijela z obto\xc5\xbebo vla\xc4\x8dugarstva, bila je zasli\xc5\xa1ana, jutri bodo o tem poro\xc4\x8dali \xc4\x8dasniki, Ravnatelj pa se bo smejal. Borisa zgrabi besno ljubosumje, plane na \xc5\xbeeno, da bi jo zadavil. Ona se umakne: no\xc4\x8de da bi ga zaradi nje zaprli, vse bo uredila sama.\n_START_SECTION_\n6. scena\n_START_PARAGRAPH_\nValja se zate\xc4\x8de k Heleni, prazna je, vere v ljudi je konec, konec tudi njene ljubezni, povsod en sam ni\xc4\x8d. Najte\xc5\xbeje pa je, da je nose\xc4\x8da, otrok bo nosil made\xc5\xbe matere, zato mora z njo vred v grob, preden jo potegne v \xc5\xbeivljenje. Helena je polna prijateljskega so\xc4\x8dutja, a mora Valjo za kratek \xc4\x8das zapustiti, da bi se znebila Ravnatelja, ki je njen redni gost. Valja se obrne na edino vero, ki ji je \xc5\xa1e ostala, na Kristusa: bo gre\xc5\xa1ila, \xc4\x8de uni\xc4\x8di to oskrunjeno, mrtvo telo, da dose\xc5\xbee resni\xc4\x8dno, pravo \xc5\xbeivljenje? Ne, njegove o\xc4\x8di so se ji nasmehnile, saj je tudi On prostovoljno umrl; tudi zanjo je prostor poleg Njega! Valja izpije pripravljen strup, Helena, Ravnatelj in Boris, ki je prihitel, jo najdejo mrtvo. Boris jo v solzah prosi, Heleni pa se iztrga:\xc2\xa0\xc2\xbbMorilci, vsi ste morilci!\xc2\xab'